Ivan Šaško, pomoćni biskup zagrebački

**Homilija**

u euharistijskome slavlju

*Dvadeset i šeste nedjelje kroz godinu – A*

*u Kapeli Ranjenoga Isusa na Trgu bana J. Jelačića u Zagrebu*

*prigodom zahvale oo. dominikancima i ss. dominikankama*

*za njihovo višedesetljetno služenje u Kapeli*

*27. rujna 2020. u 19 sati*

Liturgijska čitanja: *Ez* 18, 25-28; *Ps* 25, 4b-6.7b-9;

*Fil* 2, 1-11; *Mt* 21, 28-32

**1.** **Jedan od sinova odgovara da nema volje, suprotstavlja se**, buni se, **dok drugi – odmah pristajući – naizgled očituje svoju vrlinu, a stvarno svoju podložničku, 'servilnu' narav**. Jedan se **u svojoj nezrelosti** **suprotstavlja ocu**; kao da odmjerava snage, proturječi mu, pokazuje mu svoj stav. **Drugi** također djeluje **nezrelo**, budući da mu je **dovoljno pokazati se te tako odražava stanovitu prijetvornost i strah**.

Braćo i sestre, **Isus nas poznaje**; zna kako smo sazdani; zna da **nema nekoga 'trećeg', idealnoga sina**, koji bi živio savršenu podudarnost između govorenja i činjenja. **Obojica sinova u prispodobi imaju nešto zajedničko – jednako poimanje i viđenje oca kao gospodara** kojemu se treba podložiti ili se protiv njega pobuniti.

**Prvi se sin** iz prispodobe, očito pomalo buntovan, **pokajao i otišao raditi**. Nešto je razoružalo njegovu pobunu i odbijanje. **Zbog čega se kaje?** Zbog toga jer je ocu odgovorio niječno? Matej piše doslovno da se **'obratio', promijenio je svoj način gledanja**.

Na nov način vidi i doživljava: i vinograd, i oca, i poslušnost. **To više nije očev vinograd nego 'naš' vinograd**; to nije samo mjesto rada i znoja, nego prostor u kojemu su proroštvo i radost. **Otac** nije gospodar komu se treba podložiti ili od kojega treba pobjeći, nego **brižni staratelj** koji ga **poziva na suradnju radi obilne berbe**, radi radosti slavlja (uz dobro vino). **Otac je čuvar podijeljene radosti**.

Srce sina koji je u konačnici poslušao je **objedinjeno; postalo je nepodijeljeno**, što jasno govori da nitko ne može raditi dobro ili voljeti po nečijoj naredbi.

No, **središnje je pitanje koji je od dvojice ispunio Očevu volju, Božju volju**. Je li Božja volja staviti na kušnju dvojicu sinova, izmjeriti njihovu poslušnost? Ne. Prema onome što je na više mjesta objavio, **Njegova je volja rast, donošenje plodova u vinogradu**, a to je život u svijetu; to je dom u kojemu ljudi žive **kao djeca, slobodna, a ne kao podložni sluge**.

**2.** Isus nastavlja jednom od svojih najtvrđih i ujedno najutješnijih riječi: ***Carinici i bludnice preteći će vas u kraljevstvo nebesko***. Oni su najprije rekli 'ne', odbili Gospodina te **ostali bez plodova, ali su zatim promijenili život**.

Tvrda je to riječ, teško probavljiva, jer se odnosi na nas, koji se zovemo kršćanima, **vrlo lako kažemo 'da', ali smo, zbog te olakosti i prebrzih obećanja, na kraju bez dobrih plodova**. Površnost i pojavnost nisu preduvjeti za dobre plodove.

No, **Isusova je riječ utješna, jer u Bogu nema sjene osude**, samo obećanje posvema obnovljenoga života – za sve. **Bog nikoga ne zatvara u njegove doživotne osude iz prošlosti**; nada se i daje svakomu povjerenje, kako javnim grješnicima tako i svakomu od nas, bez obzira na naše pogrješke i naša kašnjenja. **Bog ima povjerenja u naše srce**.

Sveti Bernard piše: *Svoje ću usne približiti izvorištu srca*, objedinjenoga, iscijeljenoga, da bi iz njega provreo život (usp. *Izr* 4, 23), smisao, obraćenje. **Bog nije dužnost**; on je **divljenje i sloboda, slavljeničko zajedništvo za novi svijet**.

**3.** Braćo i sestre, **ovo vrijeme**, koje sada mi živimo, **naziva se raznim imenima**. Neki su ga imenovali 'dobom korone', 'vremenom pandemije', 'novim normalnim', 'razdobljem nakon potresa'…

Za nas kršćane **ono je bilo i ostaje vrijeme otajstva spasenja**, Božje vrijeme, vrijeme Isusa Krista, a u njemu i naše vrijeme, nama darovano vrijeme. Ipak, ono što osjećamo istinitim, to je **iskustvo koje s pravom smijemo zvati: 'vremenom ranjenosti'**. Mada će se reći da je svako vrijeme u kojemu živi čovjek 'vrijeme ranjenosti', mi ga u Zagrebu trenutno snažnije osjećamo takvim.

Večeras smo **došli u ovu Kapelu *Ranjenoga* Isusa zahvaliti Gospodinu**, ponajprije na svim darovima kojima je obogatio, ojačao, utješio vjernike. A da bi ovdje Bog mogao liječiti ljudsku ranjenost, u njegovu su djelu **velikodušno surađivali oci dominikanci i sestre dominikanke**. Zahvalu njima, koju donosim u ime našega nadbiskupa, kardinala Josipa Bozanića i cijele Nadbiskupije, ne može obuhvatiti ni ljudska riječ ni ljudska gesta. Zato ju stavljamo u Gospodinovu žrtvu u slavlju euharistije.

S nama je večeras **dominikanski provincijal fra Slavko Slišković**, koji je uz ovu kapelu vezan od svoga prezbiterskog ređenja (2000.), dakle: dvadeset godina, a u njemu vidimo sve koji su pridonosili brižnosti za Kapelu tijekom desetljeća unatrag, od odluke blaženoga Alojzija Stepinca o povjeravanju brige, odnosno prihvaćanja dominikanaca, čiji je tadašnji 'da' ostao živ, vjeran, postojan. S nama je i **sestra Tea, dominikanka,** koja se posljednjih pet godina svakoga dana brinula o Kapeli. I ona je ovdje poveznica sa svim sestrama koje su ostavile trag redovničkoga predanja u ovome prostoru i zajednici. Tu dominikansku nazočnost večeras **obogaćuju dominikanski bogoslovi** osobito svojim predvođenjem liturgijskoga pjevanja.

**4.** Oci dominikanci u Crkvi djeluju osamsto godina. U Zagrebu su prisutni najprije od 13. do 16. stoljeća, a zatim se vraćaju 1925. te tako možemo govoriti o **četiristo godina njihova ugrađivanja u našu mjesnu Crkvu i u hrvatsko društvo**.

Ova kapela može djelovati kao mali dio toga rada, ali ona je **poput sjemena, poput prisutnosti koja se ne nameće, a nosi u sebi životnu snagu**. Uz ovu su kapelu sačuvane žive poveznice s predvoditeljima slavlja, propovjednicima, profesorima…

Svima **hvala za 'poniznu veličinu', za kršćansku 'veliku malenost'**, koja je liječila razne ranjenosti, najprije **nakon Prvoga svjetskog rata**, zatim je živjela **tegobe ratnih stradanja Drugoga svjetskog rata i nosila boli poraća, komunističkih progona**, čuvajući nadu, pokazujući iskre Radosne vijesti, poput male kolijevke za razne obnove. To se potvrdilo i u težnjama za hrvatskom slobodom i u trećemu ratnom sukobu, onomu protiv Hrvatske, prije trideset godina, koji je ostavio puno ranjenosti koje **i dalje treba liječiti istinom i oduševljenjem**. Uza sve to ona je tu, naizgled, 'usputna suputnica' prolaznika, ali kao svratište, kao okrjepa, kao putokaz, **da u žurbi ne zaboravimo svoj istinski cilj – vječnost**.

**5.** Sada **Kapela prima našu ranjenost potresom i pandemijom**. I to razdoblje pred nama **predajmo Gospodinu ponizna srca**, odgovarajući 'da', ali ponizna srca, 'da' uz Božju pomoć, 'da' koji zna da bez Krista ne možemo učiniti ništa.

I ne zaboravljamo da je **naša ranjenost i Isusova ranjenost**. On je naše boli ponio. Mi smo kao kršćani, kao **Crkva njegovo Tijelo**, vidljivost njegove prisutnosti u djelima ljubavi. Naše crkveno tijelo liječi se Božjim milosrđem, opraštanjem grijeha; zacjeljuje zajedništvom euharistije i oblikuje Duhom Životvorcem.

Kristovo uskrsnuće nije zatvorilo rane od čavala i koplja na Njegovu tijelu, jer smrt na Križu nije slučajna nezgoda koju treba prevladati. Kristove su rane Božja slava, najviša točka ljubavi i ostat će trajno otvorene, preobražene, neuništive baš kao i ljubav.

**6.** **Ikonografski nositelji ove kapele su dva vitraja** (umjetnika Marijana Trepšea) s motivima: **Isusa u Getsemanskome vrtu i Raspeća**, njegove smrti na križu. Između ta dva prizora, u kojima su **sadržane sve ranjenosti svijeta**, u kojima je ljudski umor, zaspalost i nemoć, nalazi se naš život i zajedništvo s Uskrsnulim, euharistija koju su stari zvali **lijekom besmrtnosti**.

Dok bez Gospodina ne možemo ništa, **s Njime možemo sve**, sve „u onome koji nas jača“ (*Fil* 4, 13), kako piše apostol Pavao malo dalje od hvalospjeva poniženju i uzvišenju, koji smo čuli u drugome čitanju iz Poslanice Filipljanima.

S tim pouzdanjem **predajemo svoje putove Gospodinu, da nam izliječi srce**, da nam srce ne bude podijeljeno, nego cijelo, iscijeljeno. **Molimo pratnju Duha i novomu upravitelju, rektoru ove Kapele, preč. gosp. dr. Marijanu Franjčiću, i katedralnim sestrama Kćeri Božje ljubavi**, da svoju službu vrše na tragu marljivih prethodnika i prethodnica.

Ponavljam riječi psalma: „*Spomeni se, Gospodine, svoje nježnosti!* Pokaži mi, Gospodine, putove svoje, nauči me svojim stazama!“ Amen.